**Sievietes loma Latvijas luterismā: impresijas pēc intervijām un dievkalpojumu apmeklējumiem**

Prof. Valdis Tēraudkalns, Latvijas Universitātes Teoloģijas fakultāte

Manis veiktajās intervijās ar mācītājiem un lajiem-draudžu aktīvistiem iezīmējas situācija, kurā mūsdienu Latvijā atrodas luterāņu draudzes – liels sieviešu īpatsvars draudžu locekļu vidū (kontrastē ar to, ka sievietes nevar būt mācītājas), garīdznieku trūkums, grūtības, ar kurām saskaras daudzas skaitliski nelielas lauku draudzes. Vienlaikus jāatzīmē, ka daudzviet draudžu dzīvi uztur pašaizliedzīgi cilvēki, kuri iegulda lielus laika un finanšu resursus draudžu darbā. Problēmas labi raksturo kādas sievietes-lajes teiktais: “[..] tāda bēdīga situācija, ka nav mācītāja, dievkalpojums labi ja notiek reizi mēnesī vai reizi divos. Sievietes, kuras tur ir, mēģina turēt draudzi kopā. Katrā vietā ir, kur aktīvi mēģina pierunāt, lai atsūta mācītāju. Situācija ir traģiska. Baroka pērles, skaistas baznīcas, bet stāv tukšas, jo nav kas kalpo.” Draudzes reflektē par to, kā veidot savu kalpošanu pēc-Covid laikmetā, bet uz to ne vienmēr ir atbilde. “Kāpēc lai cilvēki gribētu nākt šeit? Kaut kas mums būtu jādod, nezinu”, intervijā sacīja kādas draudzes aktīviste.

Intervijās tika uzdoti jautājumi par sievietes lomu draudzēs. Atbilžu analīzē jāņem vērā ne tikai teoloģisko faktoru lomu cilvēku viedokļu formēšanā, bet arī fakts, ka līdz ar sieviešu ordinācijas pārtraukšanu Latvijas evaņģēliski luteriskajā Baznīcā (LELB) noticis sievietes-mācītājas “citādošanas” process – to par neierastu parādību uztver arī tie, kuri ir neitrāli vai pozitīvi jautājumā par sieviešu ordināciju. “Man, ja teiksim vaicātu sieviete vai vīrietis, droši vien pateiktu, ka vīrietis, jo mēs tā esam izaudzināti, ka priekšā ir vīrietis, un sieviete – tas ir neierasti” (kāda mācītāja teiktais).

Respondentu (gan vīriešu, gan sieviešu) viedokļi jautājumā par sieviešu ordināciju dalās: (1) noliedzoša pozīcija – atsaukšanās uz Bībeli, tradīciju, argumenti par to, ka lesbiešu, geju, biseksuāļu un transpersonu (LGBT) ordinācija būs neizbēgams nākamais solis, paklausība baznīcas vadības nostājai (“Ja mana baznīca ir izlēmusi tā, tad es neietu konfliktā ar savu baznīcu, pat ja man liktos, ka tas gluži nav tā, kā Dievs to ir domājis,” kādas sievietes-lajes teiktais), sociāli-psiholoģiski argumenti, ka sievietes vieglāk padodas varas un citiem kārdinājumiem; (2) atbalstoša pozīcija – atsaukšanās uz Bībeli, agrāko praksi LELB un citās baznīcās pasaulē, izpratne par dzimtes konstruēto, komplekso raksturu. “Jautājums varbūt ir, cik mēs esam tīri vīrieši un sievietes. Jebkurā vīrietī ir daļa no viņa mātes. Tā ir mūsu mentālā pieredze, ko esam mantojuši. Kāpēc man no tā vajadzētu  kaunēties un pieņemt padomju bērnudārza principu, ka puikas neraud” (kāda mācītāja teiktais); (3) “pelēkā” zona – tie, kuri nav stingri par vai pret, bet vai nu nav līdz galam izlēmuši vai uz jautājumu raugās pragmatiski, situatīvi. Piemēram, vīriešu-mācītāju trūkuma dēļ ir gatavi pieņemt sieviešu kalpošanu uz laiku vai ar nosacījumiem (piemēram, ja sieviete ir neprecēta). “Ja cienīgie neatsaucas, tad Dievs aicina necienīgos” (kāds mācītājs).

Šie viedokļi vērojami arī citur pasaulē – uzskats, ka sieviete primāri ir bērnu audzinātāja bija viens no sieviešu ordinācijas pretinieku argumentiem anglikānismā pēc Otrā pasaules kara.

Problēmjautājumi tālākām diskusijām:

1. Par garīgo amatu – neskaidras atšķirības starp mācītāja un evaņgēlista amatiem;
2. Citu konfesiju (pareizticības, katolicisma) ietekme uz luterisko identitāti Latvijā;
3. Izaicinājums feminisma teoloģijai Latvijā – vai primārais stratēģiskais mērķis ir uzturēt aktuālu jautājumu par iespēju sievietēm kalpot kā mācītājām esošā eklesiālā modeļa ietvarā, jeb arī veicināt diskusiju par postmodernai sociālo tīklu sabiedrībai (*networt society*) atbilstošu garīgo amatu modeli.

**Izmantotie avoti un literatūra:**

1. Intervijas ar luterāņu mācītājiem un lajiem - draudžu aktīvistiem (ieskaitot evaņģēlistus) Kurzemē un Rīgā LZP finansēta projekta “Neokonservatīvisms un dzimtes piedzīvošana ikdienā un ticībā: sieviešu (ne)ordinācijas gadījums Latvijas Evaņģēliski luteriskajā baznīcā” (lzp-2021/1-0182) ietvarā.

2. Johnson, Emily Suzanne. *This Is Our Message: Women's Leadership in the New Christian Right.* Oxford: Oxford University Press, 2019.

3. Russell, Letty M. *Church in the Round: Feminist Interpretation of the Church.* Louisville: Westminster / John Knox Press, 1993.

4. Lux-Sterritt, Laurence, Sorin, Claire, ed. *Spirit, Faith and Church: Women's Experiences in the English-Speaking World, 17th-21st Centuries.* Cambridge: Cambridge Scholars Publishing, 2012.